b'\n_START_ARTICLE_\n\xc5\xa0iauli\xc5\xb3 universiteto Gamtos moksl\xc5\xb3 fakulteto Botanikos sodas\n_START_PARAGRAPH_\n\xc5\xa0iauli\xc5\xb3 universiteto Botanikos sodas - \xc5\xa0iauli\xc5\xb3 universiteto padalinys, jauniausias bei ma\xc5\xbeiausias plotu Botanikos sodas Lietuvoje. Sodo plotas - 8,86 ha. \xc4\xaekurtas 1997 m. \xc5\xa0iauli\xc5\xb3 pedagoginio instituto Agrobiologin\xc4\x97s stoties baz\xc4\x97je._NEWLINE_Skyriai: Augal\xc5\xb3 sistematikos ir Arboretumas. Juose kaupiamos augal\xc5\xb3 kolekcijos. Gausios rododendr\xc5\xb3, taip pat dekoratyvini\xc5\xb3, vaistini\xc5\xb3 ir vietini\xc5\xb3 augal\xc5\xb3 kolekcijos. Botanikos sode auginami beveik 2000 r\xc5\xab\xc5\xa1i\xc5\xb3 ir veisli\xc5\xb3 augalai. Mokslini\xc5\xb3 tyrim\xc5\xb3 pagrindin\xc4\x97s sritys - Bio\xc4\xafvairov\xc4\x97s tyrimai in situ ir ex situ; Dekoratyvini\xc5\xb3 ir kit\xc5\xb3 ekonomi\xc5\xa1kai svarbi\xc5\xb3 augal\xc5\xb3 introdukcija bei aklimatizacija. Sodas bendradarbiauja su pasaulio botanikos sodais (~500), vykdo s\xc4\x97kl\xc5\xb3 mainus, kaupia auginam\xc5\xb3 augal\xc5\xb3 s\xc4\x97kl\xc5\xb3 fond\xc4\x85._NEWLINE_Nuo 2003 met\xc5\xb3 BGCI (Botanic Gardens Conservation International) ir Planta Europa narys; Lietuvos universitet\xc5\xb3 botanikos sod\xc5\xb3 asociacijos (LUBSA) narys. Prie sodo veikia \xc5\xa0iauli\xc5\xb3 universiteto Botanikos sodo draug\xc5\xb3 klubas._NEWLINE_Atviras lankytojams nuo baland\xc5\xbeio iki spalio m\xc4\x97nesio darbo dienomis. Lankymas nemokamas. Temin\xc4\x97s ekskursijos yra mokamos._NEWLINE_Adresas: Paitai\xc4\x8di\xc5\xb3 g. 4, LT-77175, \xc5\xa0iauliai.\n_START_SECTION_\nIstorija\n_START_PARAGRAPH_\n1962 m. buvo \xc4\xafsodintas vaismed\xc5\xbei\xc5\xb3 sodas, Biologin\xc4\x97s stoties teritorija apsodinta 2-3 eili\xc5\xb3 med\xc5\xbei\xc5\xb3 ir kr\xc5\xabm\xc5\xb3 juostomis. \xc4\xaekurtas Kolekcinis skyrius. Augal\xc5\xb3 \xc4\xafsigyta i\xc5\xa1 Vilniaus botanikos sodo, Dotnuvos \xc5\xbeemdirbyst\xc4\x97s mokslinio tyrimo instituto, Vilniaus \xc5\xa1iltnami\xc5\xb3._NEWLINE_\xc5\xa0iauli\xc5\xb3 pedagoginio instituto (\xc5\xa0PI) Agrobiologijos stoties baz\xc4\x97je \xe2\x80\x93 \xc5\xa0PI edukaciniame ir gamtosauginiame padalinyje 1997 metais rugs\xc4\x97jo 1 dien\xc4\x85 doc. K. K. Vilkonio pastangomis \xc4\xafkurtas \xc5\xa0iauli\xc5\xb3 universiteto Botanikos sodas. Agrobiologin\xc4\x97s stoties pavadinimas pakeistas \xc4\xaf Botanikos sodo.'